પેનરોઝ કહે છે કે અત્યંત દૂરના ભવિષ્યમાં બ્રહ્માંડ એટલું બધું વિસ્તરી ચૂક્યું હશે કે અંતરિક્ષ (સ્પેસ) લગભગ ખાલી હશે. એમાં દ્રવ્ય (મૅટર)ને બદલે ઊર્જા અને વિકિરણનું વર્ચસ્વ હશે. પેનરોઝ કહે છે કે આ તબક્કે દ્રવ્યનો એક ગુણધર્મ – દળનું હોવું – વિલય પામશે. વ્યાપક રીતે કણો ફેલાઈ જશે અને બ્રહ્માંડ ઓળખી શકાય તેવું નહીં રહે. એ ક્ષણે દળ અને સંરચનાના માપદંડ પણ લુપ્ત થઈ જશે અને બ્રહ્માંડ માપી ન શકાય એવું સૂક્ષ્માતિસૂક્ષ્મ હશે અને નવો બિગ બૅંગ થશે જેમાં આપણા આજના બ્રહ્માંડના બધા કણો અને ઊર્જા સમાઈ જશે અને ફરી કોઈ જુદા રૂપે પ્રગટ થશે. આવા કોઈ પહેલાના બ્રહ્માંડના અવશેષો મળ્યા છે જે આપણા બ્રહ્માંડના મૉડેલ સાથે સુસંગત નથી થતા. આ અવશેષ રૂપ બિંદુઓને પેનરોઝે ‘હૉકિંગ પૉઇંટ્સ’ નામ આપ્યું છે.